Baiblo Mi Sanehi A Je Mɛ Kɛ Je Tsu Mi - Yehowa Odasefoli Internet Nítsumi He\nHYƐ bɔfo ɔ nɛ bli tsu ɔ sinya nɛ e pɛtɛ he ɔ. Yesu kaseli ji nyumu ɔmɛ nɛ e ha a ngɛ kpo jee ngɛ tsu ɔ mi ɔ nɛ. Ha nɛ waa hyɛ nɔ́ nɛ ha a wo mɛ tsu ɔ.\nBe bɔɔ pɛ ji nɛ ɔ nɛ́ a plɛ mumi klɔuklɔu ɔ kɛ pue Yesu se nyɛɛli ɔmɛ a nɔ. Nɛ nɔ́ nɛ ba ji nɛ ɔ nɛ: Petro kɛ Yohane yaa sɔlemi we ɔ ngɛ Yerusalem ligbi ko piani. A na nyumu ko nɛ e ji obubuafo kɛ je benɛ a fɔ lɛ nɛ e hii si ngɛ agbo ɔ nya. Nihi ngɔɔ lɛ kɛ ya hii lejɛ ɔ daa ligbi, konɛ e ba sika ngɛ nihi nɛ baa sɔlemi we ɔ a dɛ. Benɛ e na Petro kɛ Yohane ɔ, e kpa mɛ pɛɛ kaa a ha lɛ nɔ́ ko. Kɛ kaseli ɔmɛ maa pee kɛɛ?\nA da si nɛ a hyɛ nyumu nɛ e ní ngɛ mɔbɔ nɛ ɔ. Kɛkɛ nɛ Petro de lɛ ke: ‘I be sika, se ma ha mo nɔ́ nɛ i ngɛ ɔ. Ngɛ Yesu biɛ mi ɔ, tee si nɛ o nyɛɛ!’ Kɛkɛ nɛ Petro pɛtɛ e hiɔ nine he, nɛ amlɔ nɔuu nɛ e te kɛ da si nɛ e bɔni nyɛɛmi. Benɛ nihi na enɛ ɔ, a nya kpɛ a he, nɛ a bua jɔ hulɔ ngɛ nyakpɛ nɔ́ nɛ ɔ he.\nPetro de mɛ ke: ‘Mawu nɛ́ tle Yesu si kɛ je gbeje ɔ he wami nɛ wa kɛ pee enɛ ɔ nɛ.’ Benɛ e kɛ Yohane kɛ ni ɔmɛ ngɛ munyu ɔ tue ɔ, jami hɛ mi nyɛɛli komɛ ba lejɛ ɔ. A mi mi fu ejakaa Petro kɛ Yohane ngɛ ni ɔmɛ dee kaa a tle Yesu si kɛ je gbeje. Lɔɔ he ɔ, a nu mɛ nɛ a wo mɛ tsu.\nE nɔ jena a, jami hɛ mi nyɛɛli ɔmɛ pee kpe ngua ko. Nɛ a ya ngɔ Petro kɛ Yohane, kɛ nyumu ɔ nɛ a tsa lɛ ɔ kɛ ba lejɛ ɔ. Jami hɛ mi nyɛɛli ɔmɛ bi mɛ ke: ‘Mɛnɔ ha nyɛ he wami nɛ nyɛɛ kɛ pee nyakpɛ nɔ́ nɛ ɔ?’\nPetro de mɛ ke Mawu nɛ́ tle Yesu si kɛ je gbeje ɔ he wami nya nɛ a pee ja ngɛ. Osɔfo ɔmɛ li bɔnɛ a maa pee ha, ejakaa a be nyɛe maa je nyakpɛ nɔ́ nɛ a pee nɛ ɔ he atsinyɛ. Lɔɔ he ɔ, a bɔ kaseli ɔmɛ kɔkɔ kaa a ko sɛɛ Yesu Kristo he ní hu, nɛ a ngmɛɛ a he.\nKaseli ɔmɛ ya nɔ nɛ a fiɛɛ Yesu he sane nɛ a tsa nihi. Nyakpɛ ní nɛ ɔmɛ a he sanehi gbɛ fia. Lɔɔ he ɔ, nimli babauu je ma amɛ nɛ bɔle Yerusalem ɔ mi nɛ a ngɔ a hiɔtsɛmɛ kɛ ba konɛ kaseli ɔmɛ nɛ tsa mɛ. Enɛ ɔ ha osɔfo ɔmɛ je a he hunga, nɛ a nu kaseli ɔmɛ kɛ wo tsu. Se a se kɛ we ngɛ tsu ɔ mi.\nJamɛ a nyɔ ɔ mi ɔ, Mawu bɔfo ba bli tsu ɔ sinya a, kaa bɔnɛ o na ngɛ hiɛ ɔ. Bɔfo ɔ de mɛ ke: ‘Nyɛɛ ya sɔlemi we ɔ nɛ nyɛ ya tsa nyɛ fiɛɛmi ɔ nɔ.’ E nɔ jena, benɛ osɔfo ɔmɛ tsɔ nihi kɛ ya tsu ɔ mi konɛ a ya ngɔ kaseli ɔmɛ kɛ ba a, a be tsu ɔ mi. Pee se ɔ, a ya na mɛ ngɛ sɔlemi we ɔ nɛ a ngɛ nihi ní tsɔɔe. Nɛ a nu mɛ kɛ ba Kpe Ngua a hɛ mi.\nOsɔfo ɔmɛ de mɛ ke: ‘Wa wo nyɛ si veveeve kaa nyɛ ko tsɔɔ ní ngɛ Yesu biɛ mi hu. Se nyɛ ha Yerusalem hyi tɔ kɛ nyɛ tsɔɔmi ɔ.’ Kɛkɛ nɛ kaseli ɔmɛ ha heto ke: ‘E sa kaa waa bu Mawu tue kaa nɔ yelɔ mohu pe nimli.’ Lɔɔ he ɔ, a ya nɔ nɛ a fiɛɛ “sane kpakpa” a. Anɛ enɛ ɔ pi nɔhyɛ nɔ́ kpakpa nɛ e sa kaa waa nyɛɛ se lo?\nBɔfo ɔmɛ A Nítsumi yi 3 kɛ ya si 5.\nMɛni ba ligbi ko piani benɛ Petro kɛ Yohane yaa sɔlemi we ɔ?\nMɛni Petro de nyumu obubuafo ɔ, nɛ mɛni nɔ́ ko nɛ he jua wa pe sika Petro ha lɛ?\nMɛni ha jami hɛ mi nyɛɛli ɔmɛ a mi mi fu ɔ, nɛ mɛni a pee Petro kɛ Yohane?\nMɛni Petro de jami hɛ mi nyɛɛli ɔmɛ, nɛ mɛni kɔkɔ bɔmi a kɛ ha bɔfo ɔmɛ?\nMɛni heje jami hɛ mi nyɛɛli ɔmɛ je hunga a, se mɛni ba benɛ a wo bɔfo ɔmɛ tsu si enyɔne ɔ?\nBenɛ a ya ngɔ bɔfo ɔmɛ kɛ ba Kpe Ngua a hɛ mi ɔ, mɛni heto a ha mɛ?\nKane Bɔfo ɔmɛ A Nítsumi 3:1-10.\nE ngɛ mi kaa a ha we wɔ he wami kaa wa kɛ pee nyakpɛ ní mwɔnɛ ɔ mohu, se mɛni blɔ nɔ Petro munyu nɛ ngɛ Bɔfo ɔmɛ A Nítsumi 3:6 yeɔ bua wɔ konɛ waa na bɔnɛ Matsɛ Yemi ɔ he sɛgbi ɔ he jua wa ha? (Yoh. 17:3; 2 Kor. 5:18-20; Fil. 3:8)\nKane Bɔfo ɔmɛ A Nítsumi 4:1-31.\nKɛ a te si kɛ wo wɔ ngɛ fiɛɛmi nítsumi ɔ mi ɔ, mɛni blɔ nɔ e sa kaa waa kase wa nyɛmimɛ nɛ a hi si ngɛ kekleekle jeha lafa a mi ngɛ? (Níts. 4:29, 31; Efe. 6:18-20; 1 Tes. 2:2)\nKane Bɔfo ɔmɛ A Nítsumi 5:17-42.\nNi komɛ nɛ pi Odasefoli nɛ a hi si blema, kɛ ni komɛ hu nɛ ngɛ mwɔnɛ ɔ je juɛmi kpakpa kpo ngɛ wa fiɛɛmi nítsumi ɔ he ngɛ mɛni blɔ nɔ? (Níts. 5:34-39)